**ŠTATÚT TRIEDY S ROZŠÍRENÝM VYUČOVANÍM ŠPORTOVEJ PRÍPRAVY SO ZAMERANÍM NA FUTBAL**

Vypracoval: Mgr. Ľudmila Pogádlová

Účinnosť: 1. 9. 2019

**Čl. 1**

**Úvodné ustanovenia**

* + - 1. Štatút triedy s rozšíreným vyučovaním športovej prípravy so zameraním na futbal (ďalej len ŠT) upravuje podmienky zabezpečenia starostlivosti o žiakov bežných tried s rozšíreným vyučovaním športovej prípravy so zameraním na futbal v Základnej škole Školská 526/53 v Handlovej a osobitosti organizácie výchovno – vzdelávacieho procesu v týchto triedach.

1. ŠT je trieda určená pre žiakov 5. – 9. ročníka so športovým nadaním v súlade s § 103 – 105 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a § 9 ods. 2 a § 12 Vyhlášky č. 224/2011 MŠVVaŠ SR, ktorou sa mení a dopĺňa vyhláška č. 320/2008 Z. z. o základnej škole a v súlade s Usmernením Ministerstva školstva Slovenskej republiky zo dňa 1. februára 2002 č. 151/2002-71 k starostlivosti o športovo nadanú mládež.

**Čl. 2**

**Organizácia výchovno-vzdelávacieho procesu v ŠT**

1. Do ŠT v ročníku sa zaraďujú žiaci športového odvetvia: futbal.
2. Učebný plán v ŠT vychádza zo Štátneho vzdelávacieho programu

**Podmienky výchovnovzdelávacieho procesu sú nasledovné a záväzné:**

1. Učebný plán v ŠT vychádza zo Štátneho vzdelávacieho programu a inovovaného Školského vzdelávacieho programu v každom ročníku s rozšírením vyučovacích hodín o predmet Športová príprava v počte 4 hodiny týždenne. Športová príprava je súčasťou rozvrhu hodín a započítava sa do celkového počtu vyučovacích hodín žiaka. Forma hodnotenia: absolvoval – neabsolvoval. (Príloha: Rámcový učebný plán žiakov so športovou prípravou v bežnej triede)
2. Žiak sa pravidelne zúčastňuje športovej prípravy so zameraním na futbal. V prípade absencie, predkladá ospravedlnenie od lekára alebo od zákonného zástupcu z vážnych dôvodov.
3. Vymeškané hodiny športovej prípravy sa započítavajú do celkového počtu vymeškaných hodín na žiaka. Absencie žiaka zapisuje učiteľ športovej prípravy (tréner) do triedneho knihy.

**Čl. 3**

**Prijímanie, zaraďovanie a vyraďovanie žiakov**

1. Do ŠT – zameranie na futbal sa vyberajú športovo – talentovaní žiaci z rôznych základných škôl na základe prijímacích skúšok, súhlasu lekára a žiadosti zákonného zástupcu žiaka.
2. Žiakom, ktorí prestupujú počas školského roka z inej školy, na ktorej nie sú športové triedy, umožní ZŠ absolvovať športové výkonnostné, zdravotné a psychodiagnostické testy v danom ročníku. Ak žiak navštevoval na inej škole športovú triedu/bežnú triedu so ŠP a dosahoval požadované výsledky v prospechu, správaní a v športovom raste, môže byť zaradený do ŠT aj bez športových výkonnostných testov.
3. Pri porušení školského poriadku alebo štatútu hráča rozhodne vyučujúci telesnej a športovej výchovy/tréner v spolupráci s triednym učiteľom o dočasnom zákaze športovej činnosti. O dĺžke zákazu športovej činnosti informuje tréner zákonného zástupcu písomne.
4. Riaditeľ školy po prerokovaní v pedagogickej rade môže vyradiť žiaka zo športovej prípravy, ak stratí predpoklady na:
   * ďalší športový rast – posúdi tréner spolu s triednym učiteľom alebo lekárom;
   * rozvoj športového nadania nie je možný z dôvodu zhoršenia zdravotného stavu – posúdi lekár;
   * Ak žiak vynechá 25% realizovaných tréningových hodín bez predloženia ospravedlnenia lekára alebo zákonného zástupcu a pristupuje k tréningovému procesu benevolentne.

Riaditeľ školy informuje o vyradení žiaka zo ŠT zákonného zástupcu.

**Čl. 4**

**Podmienky prijatia žiaka do ŠT**

* Výborný zdravotný stav (lekárska prehliadka u lekára)
* Splnenie kritérií - testov všeobecnej a špeciálnej pohybovej výkonnosti.

**Čl. 5**

**Povinnosti zákonného zástupcu**

1. Zákonní zástupcovia športovca sú po odovzdaní záväznej prihlášky svojho syna/dcéry a po nasledujúcej nominácii do ŠT povinní:
   1. Zabezpečovať pravidelnosť dochádzky športovca na tréningový proces, v prípade nominácie na zápas, súťaž, včasnosť príchodu k autobusu, prípadne na ZŠ, štadión, halu.
   2. Prípadnú neúčasť hráča včas oznámiť vedúcemu družstva, resp. hlavnému trénerovi.
   3. Ospravedlniť svoje dieťa v prípade choroby - písomnou formou, e-mailom, telefonicky. Povinne sa zúčastňovať všetkých stretnutí rodičov zvolávaných školou ako aj klubom.

**Čl. 6**

**Pozícia žiaka v ŠT**

1. Žiaci ŠT sú riadnymi žiakmi školy a v oblasti výchovy, vzdelávania a hodnotenia majú rovnaké práva a povinnosti ako ostatní žiaci školy.
2. Reprezentujú nielen svoju osobu, školu, MFK Baník Handlová, ale aj mesto Handlová, sú vnímaní ako morálny vzor v dosahovaní športových výsledkov, prospechu i v správaní sa v škole, na tréningoch, zápasoch i na verejnosti.
3. Plne rešpektujú pokyny pedagógov, trénerov, vedúcich mužstiev.
4. Svoju športovú prípravu, výkonnosť zvyšujú individuálnymi aktivitami.
5. Počas tréningov a zápasov podávajú výkony podľa svojich možností a schopností.
6. Majú pravidelnú tréningovú dochádzku.
7. Snažia sa o dobré študijné výsledky, majú pravidelnú dochádzku do školy.
8. Rešpektujú vnútorný poriadok školy a riadia sa podľa neho.
9. Rešpektujú fair – play hru počas tréningov a zápasov a štatút hráča.
10. Rešpektujú zákaz výstrednosti zovňajšku a svojho vzhľadu.
11. Rešpektujú zákaz návštev pohostinných zariadení.
12. Dbajú na správnu životosprávu.

**Čl. 7**

**Disciplinárne opatrenia**

V prípade, že sa žiak dopustí priestupkov v škole alebo počas jeho športovej činnosti dodržiava sa tento postup pri ich riešení:

* pohovor s rodičmi so zápisom
* zastavenie športovej činnosti na určitý časový úsek
* zníženie známky zo správania
* vylúčenie zo ŠT

**Čl. 8**

**Zabezpečenie tréningového procesu**

Predpísaný rozsah týždennej prípravy bude zabezpečený nasledovne:

* 2 vyučovacie hodiny telesnej a športovej výchovy;
* 4 vyučovacie hodiny športovej prípravy (sú súčasťou rozvrhu hodín a úväzku učiteľa –

trénera);

* Tréningová činnosť vo futbalovom klube - MFK Baník Handlová;
* Zápasy (prípravné, turnajové, súťažné, priateľské);
* Futbalové sústredenia podľa plánu prípravy na školský rok.

**Čl. 9**

**Personálne zabezpečenie**

1. Riaditeľ školy sa snaží o kvalifikované a odborné personálne zabezpečenie ŠT.
2. Hodiny telesnej výchovy vedú kvalifikovaní učitelia telesnej výchovy.
3. Športovú prípravu zabezpečujú kvalifikovaní učitelia telesnej výchovy a profesionálni tréneri s príslušnou kvalifikáciou.
4. Povinnosti učiteľa telesnej výchovy/trénera:

* Vypracovať plán prípravy na školský rok;
* Spracovať a vyhodnotiť športovú činnosť ŠT v jednotlivých sezónach.

**Čl. 10**

**Materiálne a priestorové zabezpečenie**

Základná škola poskytuje telocvičňu a športový areál v objekte školy.

**Čl. 11**

**Finančné zabezpečenie**

1. Činnosť ŠT finančne zabezpečuje zriaďovateľ normatívnym financovaním.
2. Na činnosť ŠT môžu formou darov prispievať aj iné fyzické a právnické osoby.

**Čl. 12**

**Záverečné ustanovenia**

Prehodnotenie a zmeny v štatúte sa uskutočňujú priebežne s oboznámením a súhlasom všetkých zainteresovaných subjektov.

V Handlovej 1.9.2019

.................................................... ....................................................

Mgr. Ľudmila Pogádlová Mgr. Kristián Hirka

riaditeľka ZŠ, Školská 526/53, Handlová prezident MFK Baník Handlová